KIRJALLINEN KYSYMYS E-1496/01

esittäjä(t): Raimon Obiols i Germà (PSE) neuvostolle

(21. toukokuuta 2001)

Aihe: Troikan Algerian-vierailu

EU:n neuvoston puheenjohtaja Anna Lindh ja korkea edustaja Javier Solana keskustelivat Algerian-vierailullaan maan viranomaisten kanssa muun muassa Länsi-Saharan tilanteesta.

Länsi-Saharan rauhanprosessin ja siihen liittyvän kansanäänestyksen toteuttamisessa on tunnetusti ollut huomattavia ongelmia, jotka ovat käytännössä estäneet ratkaisuun pääsyn. Tietoisena tästä tilanteesta YK:n pääsihteeri Kofi Annan ilmoitti turvallisuusneuvostolle helmikuussa 2001 antamassaan tiedonannossa, että hän oli pyytänyt Marokon viranomaisia esittämään ehdotuksia osapuolten välisten poliittisten neuvottelujen aloittamiseksi tilanteen ratkaisemiseksi. Tämä merkitsee uuden vaiheen alkamista ja uusien mahdollisuuksien avautumista, mistä EU:n olisi kannettava vastuunsa ja missä sen ei saisi jättää käyttämättä vaikutusvaltaansa.

Onko neuvosto tietoinen mahdollisuuksistaan vaikuttaa osapuoliin ja auttaa niitä pääsemään tästä umpikujasta, joka, paitsi aiheuttaa vakavia kärsimyksiä alueen väestölle, lisää väkivaltaisuuksien puhkeamisen ja jännityksen kiristymisen uhkaa Maghreb-maissa?

Katsooko neuvosto, että EU:n olisi oltava aktiivinen Länsi-Saharan kysymyksen rauhanomaisen ratkaisun löytämisessä?

Ottaen huomioon äskettäin Algeriassa pidetyn Maghrebin arabiunionin ministerineuvoston kokouksen ja useat EU:n EuroVälimeri-politiikan edustajien lausunnot etelä-etelä-suunnassa tapahtuvan alueen sisäisen kehityksen ja yhteistyön edistämisestä, uskooko neuvosto, että tarpeellinen avoimien markkinoiden kehitys Maghreb-maissa on mahdollista, jos osapuolet eivät pääse ensin sopimukseen Länsi-Saharan kysymyksestä?

Vastaus

(26. marraskuuta 2001)

Länsi-Saharan konflikti haittaa luonnollisesti Maghrebin arabiunionin poliittista ja taloudellista integraatiota. Tästä huolimatta YK:n pääsihteeri katsoi tuoreimmassa raportissaan, että merkittävää

edistystä on tapahtunut sen selvittämisessä, onko Marokko valmis tarjoamaan tai tukemaan jonkin asteista hallinnon hajauttamista Länsi-Saharassa sikäli kuin se on tosiasiallista, merkittävää ja tapahtuu kansainvälistä oikeutta kunnioittaen. Tältä pohjalta YK:n turvallisuusneuvosto jatkoi MINURSOn toimeksiantoa 30. marraskuuta 2001 saakka, jotta pääsihteerin henkilökohtaiselle edustajalle James Bakerille jäisi aikaa jatkaa osapuolten kuulemista joko erikseen tai järjestämällä osapuolten välinen kokous.

Neuvosto tukee täysin YK:n toimintaa. EU on valmis tarjoamaan apuaan minkä tahansa rauhanomaisen ratkaisun tukemiseksi. Puheenjohtajavaltio on yhteydessä James Bakeriin.

Konfliktin humanitaaristen vaikutusten osalta on syytä huomata, että EU antaa ylivoimaisesti suurimman osan Tindoufin leireissä oleville Länsi-Saharan pakolaisille annettavasta humanitaarisesta avusta. ECHOn vuosina 19992001 myöntämä rahoitustuki on yhteensä 21 miljoonaa euroa. Lisäksi 3,7 miljoonaa euroa on äskettäin osoitettu leirien ruokatilanteen parantamiseksi.

Neuvosto on tyytyväinen siihen, että Maghrebin arabiunionin ministerikokous päätti äskettäin käynnistää Maghreb-yhteistyön uudelleen monilla eri tasoilla. Neuvosto pani merkille, että Algeria ja Marokko sopivat käsittelevänsä Länsi-Saharan kysymystä YK:n puitteissa, eivätkä kahdenvälisenä asiana.